ବିଶ୍ୱ ସ୍ୱାସ୍ଥ୍ୟ ସଂଗଠନ(ହୁ) ପକ୍ଷରୁ କୁହାଯାଇଛି ଯେ ବ୍ରିଟେନରେ ମିଳିଥିôବା କରୋନା ଭାଇରସର ନୂଆ ଷ୍ଟ୍ରେନ, ଯାହାକୁ -ବି ୧.୧.୭ ନାମରେ ନାମିତ କରାଯାଇଛି ତାହା ଏ ପର୍ଯ୍ୟନ୍ତ ବ୍ରିଟେନର କୌଣସି ସ୍ଥାନରେ ମଧ୍ୟ ବେକାବୁ ସ୍ଥିତିରେ ପହଂଚି ନାହିଁ । ତେବେ ଏଥିପାଇଁ ସତର୍କତା ନିଶ୍ଚିତ ଜରୁରୀ । ହୁ ପକ୍ଷରୁ କୁହାଯାଇଛି ଯେ ଏହା ଶୀଘ୍ର ଶୀଘ୍ର ସଂକ୍ରମିତ ହେଉଛି କିନ୍ତୁ ଏହା ସେପରି ଘାତକ ନୁହେଁ ।
ସମ୍ପ୍ରତି ବ୍ରିଟେନରେ ଦେଖା ଦେଇଥିବା କରୋନା ଭାଇରସର ନୂଆ ଭାରିଆଣ୍ଟକୁ ନେଇ ବିଶ୍ୱର ସବୁ ଦେଶରେ ହଇଚଇ ସୃଷ୍ଟି ହୋଇଛି । ଅନେକ ଦେଶ ପକ୍ଷରୁ ବ୍ରିଟେନ ସହିତ ବାୟୁ ପରିବହନ ବ୍ୟବସ୍ଥା ଉପରେ ପ୍ରତିବନ୍ଧକ ଳଗାଇ ଦିଆ ଯାଇ ସାରିଲାଣି । ଏବେ ଡେନମାର୍କରେ ଏହି ଜୀବାଣୁକୁ ଦେଖିବାକୁ ମିଳିଛି । ଯାହାକୁ ଦେଖି ସ୍ୱୀଡେନ୍ ଡେନମାର୍କରୁ ଆସୁଥିବା ଯାତ୍ରୀଙ୍କ ଉପରେ ପ୍ରତିବନ୍ଧକ ଲଗାଇଲାଣି । ଏହି ନୂଆ ଷ୍ଟ୍ରେନ୍ ଡେନମାର୍କ ବ୍ୟତୀତ ଅଷ୍ଟ୍ରେଲିଆ, ଇଟାଲୀ, ନେଦରଲ୍ୟାଣ୍ଡରେ ମଧ୍ୟ ଦେଖିବାକୁ ମିଳିଛି । ଧୀରେ ଧୀରେ ଏହା ଆହୁରି ଆଗକୁ ଯିବ ବୋଲି ଅନୁମାନ କରାଯାଉଛି ।
ଏହା ଭିତରେ ବିଶ୍ୱ ସ୍ୱାସ୍ଥ୍ୟ ସଙ୍ଗଠନ ପକ୍ଷରୁ କୁହାଯାଇଛି ଯେ କୋରୋନାର ନୂଆ ଜୀବାଣୁ ଅଧିକ ପରିମାଣରେ ସଂକ୍ରମିତ ହେଉଛି ସତ କିନ୍ତୁ ଏହା ସେତେ ବେଶୀ ଘାତକ ନୁହେଁ । ଏହା ବେକାବୁ ଅବସ୍ଥାକୁ ଯାଇନାହିଁ । ହୁ ସଂଗଠନର ଆପାତକାଳୀନ ମୁଖ୍ୟ (ଏମରଜେନ୍ସୀ ଚିଫ୍) ମାଇକ ରୟନ ଆଜି କହିଛନ୍ତି ଯେ ଗୋଟିଏ ମହାମାରୀର ପ୍ରସାରଣ କାଳରେ ଏହାର ନୂଆ ଷ୍ଟ୍ରେନ ମିଳିବା କିଛି ନୂଆ କଥା ନୁହେଁ । କିନ୍ତୁ ଏହା ଯେହେତୁ ସଂକ୍ରମିତ ହେଉଛି ତେଣୁ ବି୍ରଟେନରୁ ଆସୁଥିବା ଲୋକଙ୍କ ଉପରେ ୪୦ ଟି ଦେଶ ପ୍ରତିବନ୍ଧକ ଲଗାଇ ସାରିଛନ୍ତି । ଏହା ଭିତରେ ୟୁରୋପୀୟ ସଂଘ ଏହା ଉପରେ ଏକ କମନ ପଲିସୀ ଗଠନ କରିବାକୁ ନେଇ ସଦସ୍ୟ ଦେଶମାନଙ୍କ ଭିତରେ ଆଲୋଚନା କରୁଛି ।
ବ୍ରିଟେନରେ ମିଳିଥିବା ନୂଆ ଜୀବାଣୁକୁ ଦେଖି ଭାରତ ଏବଂ ଓଡ଼ିଶାରେ ନୂଆ ସତର୍କତା ବ୍ୟବସ୍ଥା ଜାରୀ କରାଗଲାଣି । କେନ୍ଦ୍ର ସ୍ୱାସ୍ଥ୍ୟ ମନ୍ତ୍ରାଳୟ ପକ୍ଷରୁ ନୂଆ ଏସଓପି ଜାରୀ କରାଯାଇଛି । ସ୍ୱାସ୍ଥ୍ୟ ବିଭାଗ ପକ୍ଷରୁ କୁହାଯାଇଛି ଯେ ଯେଉଁମାନେ ଗତ ୧୫ ଦିନ ମଧ୍ୟରେ ବ୍ରିଟେନରୁ ଫେରିଛନ୍ତି ସେମାନଙ୍କ ଘରକୁ ସ୍ୱାସ୍ଥ୍ୟ କର୍ମଚାରୀ ଯାଇ ସେମାନଙ୍କ ସ୍ୱାସ୍ଥ୍ୟ ପରୀକ୍ଷା କରିବେ । କେବଳ ସୂଚନା ମିଳିବା ଦରକାର । ସ୍ୱାସ୍ଥ୍ୟ ମନ୍ତ୍ରୀ ସତ୍ୟେନ୍ଦ୍ର ଜୈନ କହିଛନ୍ତି ଯେ ଆଜିଠାରୁ ବାୟୁମାର୍ଗରେ ବ୍ରିଟେନରୁ ଆସୁଥିବା ସବୁ ଯାତ୍ରୀଙ୍କର ଦିଲ୍ଲୀ ବିମାନ ବନ୍ଦରରେ ଯାଂଚ କରାଯାଉଛି । ମନ୍ତ୍ରୀ ବ୍ରିଟେନରୁ ଫେରୁଥିବା ସବୁ ଯାତ୍ରୀଙ୍କୁ ଅନୁରୋଧ କରିଛନ୍ତି ଯେ ସେମାନେ ନିଜର ସ୍ୱାସ୍ଥ୍୍ୟ ଓ ଲକ୍ଷଣ ସବୁ ପ୍ରତି ତୀକ୍ଷ୍ଣ ନଜର ରଖନ୍ତୁ । ଯେଉଁମାନଙ୍କ ଶରୀରରେ ଏପରି କୌଣସି କୁଲକ୍ଷଣ ଦେଖାଯାଉଛି ସେମାନେ ତୁରନ୍ତ ସ୍ୱାସ୍ଥ୍ୟ ବିଭାଗକୁ ସୂଚନା ଦେଇ ନିଜର ପରୀକ୍ଷଣ କରାଇ ନିଅନ୍ତୁ । ପରୀକ୍ଷାରେ ଯେଉଁମାନେ ପଜିଟିଭ ବାହାରିବେ ସେମାନଙ୍କୁ କ୍ୱାରାଂଟାଇନରେ ରଖାଯାଇ ଚିକିତ୍ସା କରାଯିବ । ମନ୍ତ୍ରାଳୟ ପକ୍ଷରୁ ବ୍ରିଟେନରୁ ଆସୁଥିବା ସବୁ ଫ୍ଲାଇଟ୍ସ ଉପରେ ଏସଓପି ଜାରୀ କରାଯାଇ ସାରିଛିି ।
ନୂଆ ଜୀବାଣୁ ପାଇଁ ଓଡ଼ିଶାରେ ମଧ୍ୟ ସତର୍କତା ଅବଲମ୍ବନ କରାଯାଇଛି । ବୁଧବାର ଦିନ ସ୍ୱାସ୍ଥ୍ୟ ବିଭାଗ ପକ୍ଷରୁ କୁହାଯାଇଛି ଯେ ଗତ ୧୪ ଦିନ ମଧ୍ୟରେ ବ୍ରିଟେନରୁ ଫେରିଥିବା ଲୋକମାନଙ୍କର କରୋନା ପରୀକ୍ଷା କରାଯିବ । ତେଣୁ ବ୍ରିଟେନରୁ ଫେରୁଥିବା ସବୁ ଯାତ୍ରୀଙ୍କ ପାଇଁ ଓଡିଶାରେ ୧୪ ଦିନ ପାଇଁ ପୃଥକବାସରେ ରହିବା ବାଧ୍ୟତାମୂଳକ ହେବ । ଏଥିପାଇଁ କେନ୍ଦ୍ର ସରକାରଙ୍କ ପକ୍ଷରୁ ଦିଆଯାଇଥିବା ଦିଶାନିଦେ୍ର୍ଦଶକୁ କଡାକଡି ପାଳନ କରାଯିବ ବୋଲି ସ୍ୱାସ୍ଥ୍ୟ ବିଭାଗ ପକ୍ଷରୁ ବିଏମସି, କ୍ୟାପିଟାଲ ହସପିଟାଲ, ଭୁବନେଶ୍ୱର, ଝାରସୁଗୁଡା, ବିମାନବନ୍ଦରର କର୍ତ୍ତୃପକ୍ଷ ଓ ପ୍ରଶାସନିକ ଅଧିକାରୀଙ୍କୁ ଚିଠି ଲେଖି ସତର୍କ କରାଯାଇଛି ।
ଆଜି ଭୁବନେଶ୍ୱରରେ ଜଣେ ବ୍ୟକ୍ତି ବ୍ରିଟେନରୁ ଫେରିଥିବା କଥା ଜଣା ପଡିବା ପରେ ତାଙ୍କର ପରୀକ୍ଷା କରାଯିବା ସହିତ ତାଙ୍କୁ ପୃଥକବାସରେ ରଖାଯାଇଛି । ତାଙ୍କ ରକ୍ତ ଓ ସ୍ୱାବକୁ ପରୀକ୍ଷଣ ପାଇଁ ପଠାଯାଇଥିବା କଥା ବିଏମସି କମିଶନରଙ୍କ ପକ୍ଷରୁ କୁହାଯାଇଛି ।
